فیلیسطین حکومتی و حماس برزیلیانین قودس-ده دیپلوماتیک اوفیس آچماسینی و برازیلیا دؤولت باشچی‌سی ژائیر بولسونارونون ایسرایل باش ناظیری بنیامین نتانیاهو ایله مسجید القصی-نین باتی دیواری اولان "بوراک دیواری"نی (آغلاما دیواری) زیارت ائتمه‌سینی قینادی.
بو باره‌ده فیلیسطین رهبرلیگینه تابع اولان قودس ایشلری ناظیری عدنان الحسینی یازیلی بیانات وئردی.
ناظیر بیاناتدا برزیلیانین آددیم‌لاری "اولوسلار آراسی قرارلارین آچیق و کونکرت شکیلده پوزولماسی و فیلیسطین خالقی‌نین عبدی پایتاختینداکی حقوق‌لارینا تجاوز" کیمی سجیلندیریر.
"بوراک دیواری"نی زیارتین و قودس-ده اوفیس آچماغین ایسرایل-ین دوغو قودسو ایلحاق ائتمک ایستیقامتیندکی قانون‌سوز تشببوس‌لرینی داوام ائتدیرمک معناسینا گلدیگینی ایفاده ائدن حسینی برزیلیانی قرارلاریندان‌ ایمتینا ائتمه‌یه و اولوسلار آراسی قرارلارا تابع اولماغا دعوت ائدیر.
حماس-دان وئریلن یازی‌لی بیاناتدا دا برزیلیا دؤولت باشچی‌سی بولسونارونون زیارتی قینانیلدی، بو آددیملا فیلیسطین-ین ایشغالا قارشی موباریزه‌سینه دستک اولان برزیلیا خالقی‌نین تاریخی موضعینه ضرر وئریلدیگی قئید اولوندو.
"برزیلیا بو حرکتی ایله اولوسلار آراسی قانون‌لاری و نورما‌لاری پوزدو" ایفاده‌سی ایشله‌دیلن بیاناتدا بولسونارونون "بوراک دیواری"نی زیارت ائتمه‌سی‌نین و برزیلیانین قودس-ده اوفیس آچماسی‌نین بو پوزونتونون ایانی بیر نومونه‌سی اولدوغو وورغولاندی.
قئید ائدک کی، ایسرایله سفر ائدن برزیلیا پرزیدنتی ژائیر بولسونارو اؤتن گون نتانیاهو ایله ایشغال آلتینداکی دوغو قودسون کؤهنه شهر اراضی‌سین‌دکی مسجید القصی-نین باتی دیواری اولان "بوراق دیواری"نی (آغلاما دیواری) زیارت ائدیب.
ایسرایل نقلیات ناظیری و خاریجی ایشلر ناظیری‌نین وکیلی یسرائل کاتس دا تویتر حسابین‌دان وئردیگی آچیقلامادا برزیلیانین قودس-ده دیپلوماتیک اوفیس آچدیغینی بیلدیریب.
